Likumprojekts

**Grozījumi Sauszemes transportlīdzekļu īpašnieku civiltiesiskās atbildības obligātās apdrošināšanas likumā**

Izdarīt Sauszemes transportlīdzekļu īpašnieku civiltiesiskās atbildības obligātās apdrošināšanas likumā (Latvijas Republikas Saeimas un Ministru Kabineta Ziņotājs, 2004, 10.nr.; 2007, 22.nr.; 2008, 23.nr.; Latvijas Vēstnesis, 2011, 161.nr.; 2013, 194.nr.) šādus grozījumus:

25.pantā:

izteikt otro daļu šādā redakcijā:

„(2) Ja apdrošināšanas atlīdzību par transportlīdzekļa bojājumu trešā persona vēlas saņemt naudas summas veidā, apdrošinātājs vai Transportlīdzekļu apdrošinātāju birojs izmaksā apdrošināšanas atlīdzību bezskaidras naudas summas veidā, no kuras atskaitīta zaudējumu aprēķinā norādītā pievienotās vērtības nodokļa summa, izmaksājot 70% apmērā no zaudējumu aprēķinā norādītās zaudējumu summas. ”;

papildināt ar trešo, ceturto un piekto daļu šādā redakcijā:

„(3) Ja apdrošināšanas atlīdzību par mantas (izņemot transportlīdzekļa) bojājumu trešā persona vēlas saņemt naudas summas veidā, apdrošinātājs vai Transportlīdzekļu apdrošinātāju birojs izmaksā bezskaidras naudas veidā naudas summu, kas atbilst zaudējumu aprēķinā norādītajai zaudējumu summai, no kuras atskaitīta zaudējumu aprēķinā norādītā pievienotās vērtības nodokļa summa. ”

 „(4) Ja trešā persona ne vēlāk kā trīs mēnešu laikā pēc apdrošināšanas atlīdzības izmaksas ir saremontējusi transportlīdzekli un iesniedz apdrošinātājam vai Transportlīdzekļu apdrošinātāju birojam rēķinu par transportlīdzekļa remontu un maksājumu apliecinošu dokumentu par rēķina samaksu, tad apdrošinātājs vai Transportlīdzekļu apdrošinātāju birojs atlīdzina starpību starp faktiskajām transportlīdzekļa remonta izmaksām un iepriekš izmaksāto apdrošināšanas atlīdzību, nepārsniedzot 30% no aprēķinātās zaudējumu summas, no kuras atskaitīta zaudējumu aprēķinā norādīto pievienotās vērtības nodokļa summa un faktiski samaksāto pievienotās vērtības nodokli, kas nepārsniedz zaudējumu aprēķinā norādīto pievienotās vērtības nodokļa summu.”

„(5) Ja trešā persona ne vēlāk kā trīs mēnešu laikā pēc apdrošināšanas atlīdzības izmaksas iesniedz apdrošinātājam vai Transportlīdzekļu apdrošinātāju birojam rēķinu par bojātās mantas (izņemot transportlīdzekli) atjaunošanu un maksājumu apliecinošu dokumentu par rēķina samaksu, tad apdrošinātājs vai Transportlīdzekļu apdrošinātāju birojs atlīdzina faktiski samaksāto pievienotās vērtības nodokli, kas nepārsniedz zaudējumu aprēķinā norādīto pievienotās vērtības nodokļa summu.”

Likums stājas spēkā 2017.gada 1.janvārī.

Finanšu ministre D.Reizniece-Ozola

26.09.2016 11:53

299

S.Kūliņš

67095441 silvestrs.kulins@fm.gov.lv